钦定古今图书集成/明伦汇编/官常典/第693卷 > 廖庄
## 钦定古今图书集成/明伦汇编/官常典/第693卷 > 廖庄

按《明外史》本传：“庄字安止，吉水人。宣德五年进士。八
年改庶吉士。与知县孔友谅等七人历事六科。英宗
初，授刑科给事中，有敢言声。正统二年，御史元亮请
如诏书蠲边军侵没粮饷，不允。按察使龚𬭼亦请如
诏书宥盗犯未获者。帝已赐允，而法司寝不行。庄以
诏书当信，上章争之。五年，诏京官出修荒政，兼征民”
逋庄。虑使者督趣困民，请宽灾歉州县，俟秋成。帝多从其请。赈荒陕西，全活甚众。还奏宽恤九事，多议行。
杨士奇家人犯法，偕同官论列。或曰：“独不为杨公地
乎？”曰：“正所以为杨公也。”八年，大理寺官皆下狱，命与
御史张骥仝署寺事。逾月，即以为左寺丞。久之，迁南
京大理左少卿。南刑部侍郎齐韶者，王振私人。奸人
陈玞与所亲贾福争袭指挥职。韶纳玞贿，欲夺福官
与之，为庄所驳。韶捶福至死，被逮，玞亦诬庄，俱征下
诏狱。时韶已失欢于振，而他罪并发，竟戮于市，庄乃
得释。景泰五年七月，上疏曰：“臣曩在朝，睹上皇遣使
册封。陛下每遇庆节，必令群臣朝谒东庑，恩礼隆洽，
群臣皆感叹，谓上皇兄弟友爱如此。今陛下奉天下
以事上皇，愿时时朝见南宫，或讲明家法，或商略治
道，岁时令节，俾群臣朝见，以慰上皇之心。如此，则孝
弟刑于国家，恩义通于神明，灾可弭而祥可召矣。太
子者，天下之本，上皇之子，陛下之犹子也。宜令亲儒
臣，习书策，以待皇嗣之生，使天下臣民晓然知陛下
有公天下之心，岂不美与！盖天下者，太祖、太宗之天
下。仁宗、宣宗继体守成者，此天下也。上皇北征，亦为
此天下也。今陛下抚而有之，宜念祖宗创业之艰难，
思所以系属天下之人心。即弭灾召祥之道，莫过于
此。”疏入，不报。明年，庄以母丧赴京关给勘合，诣东角
门朝见。帝忆庄前疏，命廷杖八十，谪定羌驿丞。天顺
初，召还。时母丧未终，复遭父丧。特予祭葬，命起复，仍
官南京。天顺五年擢礼部右侍郎，寻调刑部，俱在南
京。成化初，为刑部左侍郎。逾年卒。赠尚书，谥恭敏。庄
好刚使气，喜面折人过，而实坦怀无芥蒂。然不屑细
谨，好宾客为欢狎。既官法司，或劝稍屏往来，远嫌疑。
庄笑曰：“昔人有言，臣门如市，臣心如水；吾无愧吾心
而已。”卒之日，无以为殓，众裒钱助其丧。